**Oikeusministeriölle**

Lausuntonaan lapsen huoltoa ja tapaamisoikeutta koskevan lainsäädännön uudistamista käsittelevästä muistiosta (OM 31/41/2015) Väestöliitto ry lausuu kunnioittaen seuraavaa:

Oikeusministeriö on koonnut muistioonsa lapsen huollosta ja tapaamisoikeudesta annetun lain (361/1983, jäljempänä *lapsenhuoltolaki*) soveltamisessa ministeriön tietoon tulleita konkreettisia ongelmia ja ehdotuksia lain uudistamistarpeiksi. Väestöliitto esittää lausunnossa näkemyksensä näihin tarpeisiin ja on mielellään jatkossakin mukana lainsäädännön uudistusprosessissa.

Haluamme korostaa erityisesti parisuhteen tuen ja erotilanteen varhaisen vaiheen neuvonnan lisäämistä lapsen edun edistämiseksi. Lainsäädännön ja sitä täydentävien neuvonta- ja sovittelupalveluiden tulee tukea vanhemmuuden jatkumista eron jälkeen sekä vanhempien sovinnollisuutta.

Toisena haluamme korostaa lapsen näkökulman ja mielipiteiden paremman ja johdon-mukaisen selvittämisen tarvetta osana vanhempien erotilanteen ratkaisuja oli kyse sitten sovinnollisista tai tuomioistuimessa käsiteltävistä ratkaisuista. Mielestämme tällä alueella on Suomessa paljon kehittämistarvetta eikä lainsäädäntömmekään vastaa YK:n lapsen oikeuksien sopimuksen artikla 12 (lapsen oikeus osallistua, vaikuttaa ja tulla kuulluksi).

Lapsen huolto ja tapaamislaissa on kyse paljolti siitä, miten aikuiset asioista päättävät ja miten niitä ratkaisevat lapsen parhaaksi. Lainsäädännön kehitystyön perustana tulee tältä osin olla lapsen etu sellaisena kuin se YK:n lapsen oikeuksien sopimuksessa määritellään. Samalla lainsäädännön tulee ottaa nykyistä paremmin huomioon perheiden monimuotoisuus sekä tukea äitien ja isien yhdenvertaista vanhemmuutta.

**Vuoroasumisjärjestelyt**

Väestöliitto kannattaa esitystä sen selvittämisestä, voisiko lapsi asua virallisesti kahdessa eri osoitteessa.

Kansainvälisesti tarkasteltuna jaetun huoltajuuden käytäntö on kasvamassa monissa länsimaissa; arvioidaan, että Australiassa luku on noin 16 %, Kanadassa 15 %, Englannissa 9–17 % ja USA:ssa noin 20 %. Tanskassa ja Alankomaissa on eronneiden vanhempien lasten jaettu huoltajuuskäytäntö. Ruotsissa jaettu huoltajuus on erityisen yleinen, 30–40 % ja jaettu huoltajuus näyttää siellä muodostavan uuden normin, koska 50 % hiljattain eronneista ruotsalaisista vanhemmista ilmoitti lastensa viettävän puolet ajastaan kummankin vanhemman kodissa. Suomessa tehtiin vuonna 2013 yhteensä noin 20 000 asumista koskevaa sopimusta, joista 2118 oli vuoroasumissopimusta. Tämä on noin 10 % sopimuksista. (Lapsen elatus ja huolto, 2014.) Todellisuudessa luku on suurempi, koska kaikki vanhemmat eivät tee lapsen asumisesta sopimusta.

Ruotsalainen 12–15-vuotiaista nuorista tehty tutkimus osoitti, että yhtä suuren osan ajastaan molempien vanhempien luona eron jälkeen asuvat nuoret menestyivät psyykkisen terveyden ja psykosomaattisten oireiden sekä stressin ja hyvinvoinnin mittareilla mitattuna paremmin kuin ne nuoret, jotka elivät enimmäkseen tai vain yhden vanhemman kanssa. Taustalla olevia syitä ovat suurempi sukupuolten välinen tasa-arvo vanhemmuudessa, naisten osallistuminen työelämään sekä perhelain muutokset, jotka edesauttavat jaettua vanhemmuutta. (Brolin Låftman ym. 2014.)

Suomessa lapsen virallinen osoite on aina jommankumman vanhemman luona. Yhteishuoltajuudesta huolimatta lapset jäävät vanhempien eron jälkeen useimmiten asumaan äitinsä kanssa ja tapaavat isäänsä sovittujen tapaamiskäytäntöjen mukaan. Hakovirta ja Rantalainen (2011) tuovat artikkelissaan esiin sen, ettei suomalainen perhepolitiikka huomioi tarpeeksi erilaisia perhemuotoja ja eron jälkeisiä perhe-tilanteita, mikä saattaa heikentää isän asemaa erossa. Hakovirran ja Brobergin (2014) mukaan perhepolitiikan tavoitteita ja painotuksia tulisi suunnata uudelleen niin, että kyetään nykyistä paremmin turvaamaan vanhempien tasavertaiset mahdollisuudet vanhemmuuteen ja läheisiin suhteisiin lapsiinsa parisuhteen muutoksista riippumatta.

”Sisäistetyt” mielikuvat läheisistä ja hoivaavista aikuisista ovat olennaisen tärkeitä lapsen persoonallisuuden kehitykselle ja identiteetin muodostumiselle. Tästä vallitsee kansainvälisesti laaja yksimielisyys. Liikaa pettymyksiä ja turhautumista tuottava varhainen vuorovaikutus vaurioittaa lapsen kehitystä kauaskantoisilla tavoilla. Liian monilukuiset, epäjohdonmukaiset tai arvaamattomasti käyttäytyvät aikuiset eivät mahdollista turvallisten ja lohtua tuottavien ”sisäistysten” syntymistä. Ellei näitä ole, tai yhteys niihin katkeaa, on seurauksena taipumus ahdistua liian herkästi ja joutua suoranaiseen paniikkiin. Ääritapauksissa vaikutukset näkyvät keskushermoston kehityksen häiriöinä, muistitoimintojen ongelmina, räjähdysherkkyytenä ja liian herkästi aktivoituvana paniikkiahdistuksena. Mielikuvat itsestä ovat vääristyneitä ja vallalla ovat huonommuuden ja häpeän tunteet. (Sinkkonen 2015).

Vanhempien parisuhteella on merkitystä jopa pikkuvauvoille. Lapsi tarvitsee äitiä ja isää sekä kokemusta heidän suhteestaan oman identiteettinsä rakentamiseen eri ikä- ja kehitysvaiheissaan. Jokainen lapsi käsittelee vanhemman tai vanhempien parisuhteen menetystä yhä uudelleen uusissa kehitys- ja elämänvaiheissaan.

Lapsi tarvitsee kiintymyssuhteiden jatkuvuuden ja ennustettavuuden oppiakseen ja selviytyäkseen tunteiden säätelystä. Jos yhteys vanhempiin katkeaa, katkeaa lapsen suhde omaan itseensä. Tämä vaarantaa lapsen kyvyn säädellä omia tunteitaan ja sekä sisältä että ulkopäin tulevia impulsseja. Tällä on ratkaiseva vaikutus hänen kasvuunsa ja siihen, miten hän selviytyy aikuisena ihmissuhteissaan, joista vaativimpia ovat parisuhde, vanhemmuus ja suhde omiin lapsiin, eletään missä perhemuodossa tahansa. Tästä juontavat juurensa myös oikeusistuimissa puitavat pitkittyneet eroriidat ja kilpailu siitä, kumpi on parempi vanhempi lapselle.

Vuoroviikkoasumisen käyttöön oton yhteydessä tulisi tarkkaan harkita, onko järjestely sovelias ottaen huomioon lapsen ikä ja kehitystaso, koska se voi vaarantaa lapsen tarpeen turvallisuuden takaavaan ennakoitavuuteen, jatkuvuuteen ja toistuvuuteen. Lapsi voi vaihtaa viikoittain kotia, päiväkotia ja koulua, uudessa kodissa voi olla uudet puolisot, uudet sisarukset, lapsella ei ole omaa sänkyä jne. Lapselle voi tuottaa äärimmäisiä vaikeuksia ja ylimääräistä stressiä yrittää jatkuvasti löytää oma paikkansa aina uusissa olosuhteissa ja suhteessa uusiin ihmisiin. Muutosten kuormitus aiheuttaa lapselle liiallista omien suojautumiskeinojen käyttöä oman kasvun ja kehityksen sekä oppimisen kustannuksella.

Järjestelyn rinnalla tulisi kulkea tiivis seuranta siitä, miten se sopii juuri tälle lapselle. Tämä olisi lapsen todellista kuulemista ja ennalta ehkäisevää mielenterveystyötä. Vuonna 2013 kirjoitettiin mielenterveyssyistä eläke 2800 alle 35-vuotiaalle, joista joka toisen oireet olivat alkaneet jo kouluiässä, alle 14-vuotiaana. Laissa tulee painottaa lapsen kasvun ja kehityksen turvaamista sekä lapsen kannalta tarpeenmukaisten toimintojen turvaamista erotilanteessa.

**Tuetut ja valvotut tapaamiset**

Katsomme, että tuetuista ja valvotuista tapaamisista tulisi ottaa nimenomaiset säännökset myös lapsenhuoltolakiin.

Lasta ei tulisi pakottaa tapaamaan psyykkisesti sairasta tai lasta vakavasti kaltoin kohdellutta taikka seksuaalisesti hyväksikäyttänyttä vanhempaa ja/tai kun lapsen vanhempi ei voi sietää sijais- tai adoptiovanhempaa, joka on tapaamisessa läsnä. Tällainen tapaaminen saattaa syvästi järkyttää lasta ja aiheuttaa traumoja, jotka tulevat esille myöhemmin lapsen/nuoren psykiatrisessa hoidossa.

Kannatamme esitystä siitä, että tapaamisoikeus voitaisiin vahvistaa myös lapsen ja muun läheisen henkilön kuin vanhemman välille.

Myös lapsen ja ei-biologisen/sosiaalisen vanhemman välille voi muodostua vahva kiintymyssuhde ja sen katkaisemisella on tällöin yhtä vakavat seuraukset kuin biologisten vanhempien ja lapsen välisen suhteen katkeamisella. Sama koskee myös isovanhemmuutta. Lapsen etu on, että hänen kiintymyssuhteensa jatkuvat ja ovat ennakoitavissa. Lähtökohta pitäisi mielestämme olla se, että lapsi itse voi määritellä itselleen läheisiä henkilöitä ja erotilanteessa tuetaan heidän pysymistään lapsen lähipiirissä.

Väestöliitto pitää tuomittavana sitä, että toinen vanhempi estää lasta tapaamasta toista vanhempaa, ellei kyse ole lapsen edun turvaamisesta. Emme kuitenkaan kannata vieraannuttamista koskevien säännöksien ottamista lapsenhuoltolakiin, koska vaarana on, että ne ovat omiaan lisäämään puolisoiden välisiä riitatilanteita. Tältä osin viittaamme lapsiasianvaltuutetun eduskunnan lakivaliokunnalle 18.4.2013 antamaan lausuntoon.

Mielestämme on tarpeen laatia selkeät ohjeet siitä, miten jaetaan vastuu lapsen tapaamisesta aiheutuvista kustannuksista.

**Olosuhdeselvitykselle asetettava määräaika**

Kannatamme esitystä sosiaaliviranomaisen selvityksen laatimiselle asetettavasta määräajasta. Olosuhdeselvitys olisi saatava kahdessa viikossa riippumatta siitä, hankitaanko se ostopalveluna vai tekeekö sen viranomainen.

**Vanhemmuussopimus/vanhemmuussuunnitelma**

Ehdotukset vanhemmuussopimuksen ja/tai vanhemmuussuunnitelman käyttöönotosta ovat mielestämme periaatteessa kannatettavia, mutta ne vaativat tässä vaiheessa vielä lisäselvitysten tekemistä asiassa.

**Sovittelupalveluiden ja varhaisen vaiheen tuen vahvistaminen sekä lapsen näkökulman selvittäminen**

Pidämme erittäin tärkeänä esitystä sovittelupalvelujen ja varhaisen vaiheen tukeen liittyvien muiden palveluiden vahvistamisesta. Mielestämme jokaisen eroavan lapsiperheen tulisi saada halutessaan neuvontaa tai konsultaatiota, jossa tuetaan lapsen edun mukaista toimintaa. Pidämme liian rajattuna sitä että tuki olisi suunnattu vain konfliktiperheille.

Kannatamme lapsiperheiden pakollista eroneuvottelua erotilanteessa.

Väestöliiton näkemys on, että lain pitäisi huomioida paitsi aikuisten oikeudet myös se, mitä ero merkitsee lapselle. Lain pitäisi velvoittaa osapuolet kuulemaan lasta ja sen pitäisi pakottaa molemmat vanhemmat eron työstämiseen siihen asti, kunnes he kykenevät näkemään ja kohtaamaan myös lapsen näkökulman asiassa. Tässä prosessissa pitäisi ehdottomasti olla psykologinen ja lapsen kasvua ja kehitystä ymmärtävä painotus. Lainsäädännön tulisi korostaa lasten oikeutta täyteen vanhemmuuteen ja vanhempien vastuuta lapsista heidän omien oikeuksiensa sijaan.

Vanhemman menetyksen tai poissaolon haitallisia vaikutuksia ehkäistään parhaiten keskustelulla ja antamalla tilaa lapsen kaipaukselle, pettymykselle, vihalle ja pelolle. Lapsen kanssa on puhuttava vanhemman lähtöön ja avioeroon johtaneista syistä. Kaikkein tärkeintä on, että lapsi ymmärtää, ettei ero ollut hänen syytään. Lapsi kehittyy äidin, isän ja itsensä muodostamassa kolmiossa (Sinkkonen, 2015). Lapsen kasvuun ja kehitykseen tarvittavaa vanhemmuutta voidaan tukea lainsäädännöllisin keinoin, joista yksi on pakollinen erosovittelu Australian mallin mukaisesti.

Perhesovittelua tarjoavat Australiassa pääosin maksutta perhekeskukset valtion rahoittamina. Perhekeskukset ovat kaikille avoimia matalan kynnyksen paikkoja. Ennen erosovittelua perheneuvoja haastattelee vanhemmat. Tarvittaessa perhekeskus lähettää kutsun toiselle vanhemmalle, jos puhevälejä ei ole. Haastattelulla suljetaan pois mahdollinen perheväkivalta, lapsen hyväksikäyttö, mielenterveyden ongelmat tai huume/alkoholiongelmat. Jos näitä esiintyy, sovitteluun ei ehkä lähdetä. Molemmat vanhemmat osallistuvat myös lapsen tarpeita ja etuja selvittelevään seminaariin.

Kun varsinainen sovittelu käynnistyy, siihen voivat osallistua kaikki perheenjäsenet. Alkajaisiksi selvitetään se, keiden pitäisi olla läsnä, esimerkiksi lapsiin läheiset suhteet omaavat isovanhemmat pyydetään mukaan. Sovitteluun kuuluu lapsen kuuleminen, jotta lapsen etu toteutuisi. Lapsiin perehtynyt asiantuntija haastattelee lapsen ja välittää tämän ajatuksia ja tunteita vanhemmille ja sovittelijalle.

Sovittelun päätteeksi vanhemmat tekevät vanhemmuussopimuksen mm. siitä, missä lapsi asuu ja käy koulunsa. Sovitteluprosessi opettaa vanhempia työskentelemään yhdessä lapsen parhaaksi. Tutkimusten mukaan pakollinen sovittelu on osoittautunut muita lähestymistapoja tehokkaammaksi tavaksi vaikuttaa vanhempien asenteisiin asettaa lapsen paras etusijalle. Kannatamme tämän mallin käyttöönottoa myös Suomessa.

Helsinki 20.2.2016

VÄESTÖLIITTO RY

Maria Kaisa Aula Eija Koivuranta

puheenjohtaja toimitusjohtaja